ད་དུང་ཨ་ཕྲུག་དག་ལ་མཚོན་ན་བདག་པོའི་དོན་དུ་བློས་གཏོང་བྱས་ནས་གཞན་ལ་ཁ་གཏད་གཅོག་རྒྱུ་དེ་ཡིན་ནའང་།སྐབས་རེ་བདག་པོར་བེད་སྤྱོད་མེད་སྐབས་ཨ་ཕྲུག་དག་ལ་སྣང་མེད་ཀྱིས་མཐོང་དང་ངོ་སོ་གང་ཡང་མེད་པ་མ་ཟད།མཐུན་རྐྱེན་གྱི་ཐོག་ནས་ཀྱང་གང་ཡང་མི་སྤྲོད་པའི་དུས་ཚོད་ཡོད་པ་མང་པོ་མཐོང་རྒྱུ་ཡོད།དེ་བས་ཀྱང་ཐབས་སྐྱོ་བ་ཞིག་ལ་རང་ཉིད་ཀྱི་དོ་བདག་དང་།དེའི་ཁ་གཏད་དུ་གྱུར་པའི་མི་སྣའམ།དེའི་ཕྱོགས་ཁག་བཅས་ཕན་ཚུན་འགྲིག་མཐུན་བྱུང་སྐབས།ཕྱོགས་སོ་སོའི་ཨ་ཕྲུག་དག་ལ་དོ་སྣང་བྱེད་མཁན་མེད་ལ།ཚང་མས་སྣང་མེད་དུ་གཏོང་རྐྱང་བྱེད།འགལ་ཟླ་ཆེ་བའི་སྐབས་སུ་གདོང་མཆོང་པ་ནི་ཕྱོགས་སོ་སོའི་ཨ་ཕྲུག་དག་ཡིན་པས།བདག་པོའི་དོན་དུ་ཨ་ཕྲུག་སོ་སོའི་སེམས་ལ་རྨ་ཁ་བཟོས་པ་ནི་གྲངས་ལས་འདས་པ་ཞིག་ཏུ་འགྱུར་བཞིན་ཡོད།དོ་བདག་སོ་སོའི་འགལ་ཟླ་སེལ་ཟིན་ནའང་ཕྱོགས་སོ་སོའི་ཨ་ཕྲུག་དག་གི་དབར་ལ་དོན་མེད་ཀྱི་འགལ་ཟླའམ།སེམས་པ་མི་སྐྱིད་པའི་གནས་ཚུལ་མུ་མཐུད་ཡོང་གི་ཡོད་པ་ནི་ཨ་ཕྲུག་བྱེད་མཁན་མི་སྣ་དག་ལ་མཚོན་ན་དཀའ་ངལ་ཆེ་ཤོས་སུ་གྱུར་ཡོད་ངེས་རེད།